langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl uk gl en gl

text:
O SLG pide cambiar a ordenanza para bonificar o IBI en Agolada e a publicación dunha nova adaptada á realidade - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG pide cambiar a ordenanza para bonificar o IBI en Agolada e a publicación dunha nova adaptada á realidade
O SLG pide cambiar a ordenanza para bonificar o IBI en Agolada e a publicación dunha nova adaptada á realidade
15 de Maio do 2018
O Sindicato Labrego Galego quere expresar a súa indignación pola maneira de proceder do Concello de Agolada na concesión de bonificacións do 95% no IBI para aqueles inmobles rústicos “indispensables para o desenvolvemento das explotacións agrícolas, gandeiras, ou forestais”.
Máis alá das deficiencias manifestas no proceso de publicidade da convocatoria ou da insuficiencia das dúas semanas de prazo, o que fixo que mesmo concelleiros populares que se podían acoller á medida non solicitasen a bonificación; este polémico proceso demostra, cando menos, un profundo descoñecemento da realidade do país e do concello que dirixe por parte do alcalde, Ramiro Varela.
Por exemplo, cando o concello esixe ás persoas solicitantes titulares do ben que sexan elas as titulares da actividade agrogandeira, estase ignorando que o meirande das granxas e as propiedades son familiares e que é algo moi común que eses bens, sexan terras ou construcións, estean aínda a nome do pai ou da nai e non da persoa titular da granxa. Respecto disto último, cómpre lembrar que outras ordenanzas similares teñen contemplado os supostos de cesión a familiares ou alugueiro das instalacións a terceiros. Outra realidade común na Galiza e n'Agolada é que, decotío, a granxa, ao estar xunto á vivenda familiar, comparte a mesma referencia catastral, polo que tamén quedarían excluídas as que se atopasen nesta circunstancia. Neste caso outros concellos contemplan unha bonificación do 50%, pero Agolada non contempla nin sequera esta posibilidade.
Diante das graves deficiencias na ordenanza para a bonificación do IBI n'Agolada, dende o SLG pedímoslle ao concello que a anule e faga unha nova convocatoria para este ano 2018 ben publicitada en todas as parroquias e núcleos do municipio, con suficiente prazo para a tramitación da solicitude e cuns requisitos adaptados á realidade do país. De non facelo, haberá que pensar que esta bonificiación do IBI, lonxe de ser un “apoio ao sector primario” como publicita o concello, é unha ordenanza con importantes deficiencias que o equipo de goberno está a utilizar para facer propaganda sen gastar un peso e sen beneficiar a case ninguén.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


document_lang: gl

langs: gl gl gl gl gl gl gl gl gl gl gl pt gl gl ca gl gl gl gl gl gl gl gl gl gl fr gl es gl lt ca gl ca gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl it gl gl it gl gl gl gl gl uk gl en gl

text:
Política Agraria - Sindicato Labrego Galego
A Soberanía Alimentaria, garantía de futuro
Contra a Lei de augas
O Parlamento Europeo esixe que os estados membros da UE voten a favor da Declaración dos Dereitos Labregos
5 de Xullo do 2018 ·
Esta mesma semana, o 3 de xullo, o Parlamento Europeo (PE) adoptou unha resolución importante sobre as violacións de dereitos, incluído o acaparamento de terras, que sofren os pobos indíxenas de todo o mundo. Esta resolución inclúe unha importante recomendación aos estados membros da UE para que adopten a Declaración sobre os Dereitos Labregos que se negociou nos últimos anos no Consello de Dereitos Humanos da ONU, e que se volverá reunir en setembro.
17 de abril: Liberemos aos labregos e ás labregas de tratados de libre comercio como Mercosur, CETA ou TTIP!
5 de Abril do 2018 ·
O 17 de abril de 1996, 19 labregos Sem Terra foron asasinados a tiros por unha milicia privada en Eldorado dos Carajás, Estado de Pará, Brasil. O seu crime: a ocupación de terras en barbeito propiedade dun rico terratenente. Este asasinato impune ficou na memoria das organizacións agrarias da Vía Campesina cuxa data foi designada como Día Mundial das Loitas Labregas.
A ECVC denuncia que a reforma da PAC que prepara a CE non toca a raíz dos problemas da agricultura comunitaria
30 de Novembro do 2017 ·
Aínda que case ninguén fala dela, a Política Agraria Común custaralle os europeos e europeas, entre 2014 e 2020, máis de 408.000 millóns de euros. A pesares do astronómico da cifra, o medio rural e a agricultura comunitaria viven permanentemente en crise mentres as industrias e distribuidoras do sector seguen a engordar as súas millonarias contas de ingresos. Onte mesmo, a Comisión Europea fixo público un documento (podes descargalo na icona que atoparás no remate desta páxina) no que adianta as liñas xerais do que deberá ser a PAC máis alá de 2020. Por desgraza, máis do mesmo, tal e como denuncia a Coordinadora Europea da Vía Campesina (ECVC), da que forma parte o SLG.
Un paso cara a adiante no proceso para termos unha Declaración Universal sobre os Dereitos Labregos na ONU
4 de Outubro do 2017 ·
A Vía Campesina, FIAN International e CETIM, así como as súas contrapartes, comprácense en anunciar que o Consello de Dereitos Humanos da ONU adoptou por ampla maioría unha nova resolución sobre os dereitos dos labregos e das labregas. Despois de varios anos de arduo traballo, esta é unha vitoria sen precedentes para a defensa dos dereitos da poboación rural do mundo.
O SLG chama aos deputados e deputadas de Galiza no Congreso para que voten contra a ratificación do CETA
28 de Xuño do 2017 ·
O Sindicato Labrego Galego fai un chamamento ás forzas políticas galegas con representación no Congreso para que este xoves, 29 de xuño, voten en contra da ratificación do tratado de libre comercio entre a Unión Europea e Canadá (Comprehensive Economic and Trade Agreement-CETA), porque a súa aprobación sería desastrosa para sectores estratéxicos do noso medio rural como o da carne de vacún, o porcino ou o lácteo.
PP e PSOE unidos de novo para aprobar un tratado de libre comercio con Canadá nefasto para o rural galego
18 de Maio do 2017 ·
O Pleno do Congreso dos Deputados e das Deputadas vén de ratificar esta mesma mañá o acordo de libre comercio entre a UE e Canadá, co voto a favor do PP, PSOE, Cidadáns, PdeCAT, PNV e Coalición Canaria. O Sindicato Labrego Galego considera unha grave irresponsabilidade esta decisión porque pon en perigo o modelo social e profesional da agricultura da UE e a aposta estratéxica das nosas producións de calidade, a seguridade alimentaria, o benestar animal e o respecto ao medio ambiente.
Os labregos e labregas do mercado ecolóxico de San Agustín celebran o 17 de abril na praza de abastos
19 de Abril do 2017 ·
Os labregos e labregas que manteñen o mercado ecolóxico da praza de abastos de San Agustín, na Coruña, levaron a cabo, 18 de abril, un sinxelo acto para conmemorar o Día Internacional das Loitas Labregas, que se celebra cada 17 de abril en memoria do Masacre de Eldorado dos Carajás, no que 19 Sem Terra morreron asasinados pola policía militar no estado brasileiro de Pará en 1996.
A Via Campesina reclama unha Declaración dos Dereitos Labregos na ONU neste 17 de abril, Día das Loitas Labregas
12 de Abril do 2017 ·
O movemento internacional da Vía Campesina chama a todos os seus membros e aliados a mobilizarse o 17 de abril, Día Internacional das Loitas Labregas. Este ano, queremos que o mundo saiba que os labregos e labregas, e outras persoas que teñen o seu medio de vida no rural, traballaron moi duro polos seus dereitos. A iniciativa dos dereitos labregos, iniciada hai 17 anos pola Vía Campesina, é agora un proceso avanzado dentro das Nacións Unidas cara a unha Declaracióni dos Dereitos Labregos. Esta declaración, de aprobarse, creará un instrumento xurídico internacional para protexer os dereitos e chama a atención sobre as ameazas e a discriminación que sofren os labregos e labregas en todo o mundo.
Tralo 25 de marzo, a seguir traballando por unha nova PAC baseada na agroecoloxía e na soberanía alimentaria
27 de Marzo do 2017 ·
A secretaria xeral do Sindicato Labrego Galego, Isabel Vilalba Seivane, e o asesor da Executiva do SLG, Xosé Ramón Cendán, regresaron de Roma tras participar nos actos reivindicativos da Coordinadora Europea da Vía Campesina (ECVC) con motivo do 60 aniversario do Tratado de Roma en base ao cal se fundou o xermolo do que naceu a actual Unión Europea.
O SLG en Roma para reclamar unha agricultura europea que protexa a terra, a saúde, o traballo e a dignidade labrega
22 de Marzo do 2017 ·
A secretaria xeral do Sindicato Labrego Galego, Isabel Vilalba Seivane, e o asesor da Executiva do SLG, Xosé Ramón Cendán, atópanse en Roma para participar nos actos reivindicativos que organiza a Coordinadora Europea da Vía Campesina con motivo do 60 aniversario do Tratado de Roma. De seguido, para enmarcar esta viaxe de traballo e loita, transcribimos o comunicado emitido hai unhas semanas pola ECVC anunciando as accións previstas para o 25 de marzo.
O SLG apoia as mobilizacións contra o CETA porque o tratado será nefasto para sectores coma o cárnico
20 de Xaneiro do 2017 ·
O Sindicato Labrego Galego apoia as mobilizacións que se producirán mañá, 21 de xaneiro, en vilas e cidades de toda a Unión Europea contra o acordo de libre comercio con Canadá (Comprehensive Economic and Trade Agreement-CETA) porque traerá consecuencias nefastas para os nosos sectores agrogandeiros, especialmente o porcino ou o da carne de vacún. Isto é así porque, no intercambio de intereses que houbo nas negociacións, decidiuse que a UE podería exportar a Canadá 16.000 toneladas de queixo sen aranceis a maiores das 13.000 que exportaba até agora, a cambio de permitir que Canadá faga o mesmo con 65.000 Tn de carne de vacún e 80.000 de porcino.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl es gl gl uk gl en gl

text:
A praga da couza guatemalteca váiselle das mans a Medio Rural, chega a Muxía e ameaza a produción de Bergantiños - Sindicato Labrego Galego
A Soberanía Alimentaria, garantía de futuro
Contra a Lei de augas
A praga da couza guatemalteca váiselle das mans a Medio Rural, chega a Muxía e ameaza a produción de Bergantiños
A praga da couza guatemalteca váiselle das mans a Medio Rural, chega a Muxía e ameaza a produción de Bergantiños
23 de Maio do 2018
O 26 de marzo, o DOG publicaba unha resolución pola que se declaraba o Concello de Muxía como zona infestada pola couza guatemalteca, praga que afecta aos cultivos de pataca. Iso implica que en Muxía se implantarán as medidas que se aplicaron en 31 concellos da Mariña e Ferrolterra, entre as que se inclúen a prohibición de botar pataca e de comercializala. A maiores de Muxía, os concellos limítrofes terán que adoptar restricións e obrigas no cultivo da pataca como concellos tampón, ademais de informar á Xunta á hora de plantar.
Os concellos tampón son Fisterra, Cee, Dumbría, Vimianzo e Camariñas. Parece ser que a Consellaría de Medio Rural detectou a presenza de Tecia solanivoraen tres plantacións de autoconsumo. Desta maneira, Muxía convértese no primeiro concello afectado fóra dos que xa o estaban no norte da Coruña e Lugo; e fracasa o plan de contención da praga, tal e como vaticionou o Sindicato Labrego Galego (ver artigo Cos sistemas de sanidade vexetal actuais, a couza guatemalteca vén para quedar, de Anxo Pérez Rúa, na páxina 3 do Fouce 315), e tal como teñen criticado organismos oficiais como a propia Comisión Europea. No caso de Muxía, aparte da afectación directa dos concellos da Costa da Morte, preocupa a cercanía da segunda zona produtora de pataca de Galiza: Bergantiños. Esta comarca tivo 1.153 hectáreas dedicadas ao cultivo en 2015, só por detrás da Limia.
Preocupación na veciñanza polo escurantismo e falta de medidas efectivas da Xunta
A coordinadora comarcal do SLG na Costa da Morte, Marieta Pastoriza, asistiu a unha xuntanza informativa de Medio Rural en Fisterra o pasado 5 de abril. Tamén houbo charlas semellantes noutros concellos afectados da Costa da Morte. Ese día constatamos o fondo malestar que existe entre a veciñanza, con moitas familias que se negan a levantar os cultivos. Polo que nos explicou a xente afectada, existe a sospeita de que a Xunta oculta información, xa que estraña que a praga se estendese da Mariña a Muxía sen tocar a maior comarca pataqueira do norte de Galiza que queda no medio: Bergantiños. Tamén escoitamos críticas sobre a colocación das trampas de feromonas, con ubicacións impostas dende a Consellaría moi lonxe das leiras. Respecto da xuntanza informativa, houbo perlas do persoal técnico da Xunta como que a couza guatemalteca era “un tema de moda”, ou que a praga comezou en 2015 cando os primeiros casos denunciáronse xa en 2014.
Polo que se informou, as accións da Xunta para erradicar a praga, a maiores das obrigas e prohibicións impostas á veciñanza, limítanse a facer charlas, repartir trípticos e poñer trampas en ubicacións máis que cuestionables para facer estudos. Algo totalmente insuficiente e ineficaz, como proba a expansión da couza. Aínda que a nosa coordinadora comarcal fixo moitas preguntas na xuntanza -como cales eran os controis sobre a pataca de importación, por que non se facilitan datos do avance da praga, se existe a certeza de que o trampeo con feromonas está a ser efectivo, se existe un plan propio para a zona ou se a Xunta ía compensar o lucro cesante- o persoal técnico da Xunta respondeu con evasivas. Tamén denunciamos nesta xuntanza o feito de que o SLG solicitara unha xuntanza coa Consellaría de Medio Rural para tratar este tema dende o 14 de xullo, xuntanza que se acabaría mantendo coa conselleira o 27 de abril (ver páxina 5 do Fouce 319).
Testemuñas denuncian a ausencia de controis á pataca que entra polos portos
O máis interesante da xuntanza de Cee foi, ademais de compartir o malestar e indignación da veciñanza, poder escoitar testemuñas que evidencian que a loita da Xunta contra a couza guatemalteca é un auténtico desastre e que, de seguirmos así, expandirase sen remedio por toda a xeografía galega. Unha desas testemuñas foi a dun veciño da zona que traballa no servizo de aduanas. Explicounos que apenas existen controis do que vén de fóra, e que el mesmo ten visto entrar cargamentos de pataca do estranxeiro sen que se lles faga o máis mínimo control sanitario. Datos como este indican que a Xunta non está a realizar un control eficiente da praga, nin á hora de estudala nin á hora de evitar a súa expansión.
Aberto o prazo para pedir as axudas de compensación
En canto ás axudas para compensar as perdas polas medidas sanitarias aplicadas, publicáronse as bases no Diario Oficial de Galicia do 4 de maio e poderán solicitarse até o 1 de outubro. En resume, as axudas consistirán en:
Pataca de semente. Pola non utilización de pataca de semente certificada establécese un pago máximo de 0,70 euros por quilo.
Pataca de consumo producida na explotación: 0,30 euros por quilo.
Plantacións establecidas en zonas infestadas: 0,40 euros por metro cadrado de superficie plantada.
Pataca de semente: o baremo a ter en conta é a factura de venda do proveedor da pataca.
Pataca de consumo, como consecuencia da detección de lotes contaminados. Establécese como baremo o prezo de adquisición.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: lt gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl en sv fr de gl gl uk gl en gl

text:
Novas - Sindicato Labrego Galego
A Soberanía Alimentaria, garantía de futuro
Contra a Lei de augas
Alerta na D.O. Valdeorras pola falla de seguros agrarios que cubran os danos do mildiu que está arrasando os viñedos
16 de Agosto do 2018 ·
A comarca de Valdeorras sufriu, neste 2018, un ataque de xeito masivo polo fungo mildiu, unha das pragas máis problemáticas e agresivas que poden afectar ao cultivo da vide. Aínda que os ataques por mildiu adoitan ser comúns noutras denominacións de orixe, ás que tamén están asolando este ano, en Valdeorras non é tan frecuente.
O SLG denuncia a tentativa de arrasar o piñeiral da praia do Lago (Muxía), protexido polo Plan de Ordenación do Litoral
O SLG constata o incumprimento xeneralizado das rozas de seguridade para protexer núcleos habitados dos lumes
Aínda que o pasado 31 de maio expirou o prazo que daba a Xunta para rozar ou talar franxas de seguridade de 50 metros en torno a vivendas ou núcleos habitados, lonxe de terse cumprido o mandado estamos a comprobar que o único que temos a día de hoxe, en pleno mes de agosto e cos axentes forestais en folga indefinida para denunciar a precariedade das súas condicións laborais, é un incumprimento xeneralizado da norma.
Colexio de Logopedas e SLG preocupados pola denegación de axudas a alumnado con necesidade de apoio educativo
27 de Xullo do 2018 ·
Na pasada convocatoria foron numerosos os casos de nenos e nenas que, tras térselles concedido a axuda en anos anteriores, viron denegada a súa solicitude. Retirar este tipo de subvencións pode supór para moitos nenos e moitas nenas a perda de terapias moi importantes para o seu desenvolvemento
O SLG inicia unha campaña informativa sobre o catastrazo na Fonsagrada, Baleira e A Pastoriza
13 de Xullo do 2018 ·
Cunha charla que tivo lugar no salón de actos co Concello da Fonsagrada, o Sindicato Labrego Galego iniciou esta semana unha campaña informativa sobre o catastrazo e as súas consecuencias que o levará tamén até Baleira e A Pastoriza.
A aposta polas razas de gando autóctonas ten premio
11 de Xullo do 2018 ·
O pasado 7 de xuño, no marco da 41ª Feira Semana Verde de Silleda, celebráronse varios concursos para premiar os mellores exemplares de razas galegas en perigo de extinción. En concreto, houbo competición en razas bovinas como Cachena, Caldelá, Frieiresa, Limiá e Vianesa; e tamén en Porco Celta e Galiña de Mos. Máis alá do gando, tamén houbo certame de cans de palleiro. Cadrou que, nesta ocasión, houbo cinco afiliados do Sindicato Labrego Galego que foron galardoados.
O Sindicato Labrego Galego crea unha Coordinadora de cara a constituír a súa Secretaría das Persoas Xubiladas
7 de Xullo do 2018 ·
O Sindicato Labrego Galego celebrou hoxe, 7 de xullo, unha asemblea en Lugo na que creou unha Coordinadora que guiará o proceso para constituír, no seu vindeiro congreso, a que será a Secretaría das Persoas Xubiladas, un órgano dentro da organización sindical que centrará o seu traballo naquelas cuestións propias deste sector da afiliación.
Xulio Rodríguez Bermúdez: “Unímonos para mellorar a calidade de vida e poder vivir deste oficio”
6 de Xullo do 2018 ·
Hai uns quince anos, entrevistabamos a un mozo Xulio Rodríguez (bit.ly/Xulio2003) que xa levaba dez anos de carreira profesional na explotación hortícola familiar, no barrio de San Pedro da Torre (Mondoñedo). Dende aquela, moito choveu, e na súa traxectoria viu de todo: dende a tentativa de crear un selo de calidade propio para a horta galega á constitución da SAT Labregos de Lugo, que é todo un exemplo de que, en temas como a comercialización, a unión fai a forza.
O Sindicato Labrego Galego convoca unha asemblea este sábado para crear a Secretaría das Persoas Xubiladas
5 de Xullo do 2018 ·
O Sindicato Labrego Galego celebrará en Lugo, este sábado 7 de xullo, unha asemblea á que acudirá unha representación da súa afiliación xubilada que, a pesares de terse retirado no plano laboral, aínda ten azos e ilusión para seguir traballando nas loitas nas que o Sindicato Labrego Galego está implicado.
A multitudinaria manifestación contra a mina de Touro O Pino na portada do Fouce 320, xa dispoñible na nosa web
5 de Xullo do 2018 ·
A multitudinaria manifestación que asolagou as rúas de Compostela contra a mina de Touro e O Pino ocupa o centro da portada do Fouce 320, que vén de saír do prelo e enviarase ás parroquias galegas ao longo da vindeira semana. Ademais, tratamos outros temas como o do parque eólico de Pobra, os debates ao redor da reforma da PAC, a campaña contra o PXOM de Curtis ou a denuncia das irregularidades de Erimsa.
O Parlamento Europeo esixe que os estados membros da UE voten a favor da Declaración dos Dereitos Labregos
5 de Xullo do 2018 ·
Esta mesma semana, o 3 de xullo, o Parlamento Europeo (PE) adoptou unha resolución importante sobre as violacións de dereitos, incluído o acaparamento de terras, que sofren os pobos indíxenas de todo o mundo. Esta resolución inclúe unha importante recomendación aos estados membros da UE para que adopten a Declaración sobre os Dereitos Labregos que se negociou nos últimos anos no Consello de Dereitos Humanos da ONU, e que se volverá reunir en setembro.
O Sindicato Labrego apoia a concentración deste sábado das persoas afectadas polas louseiras en Mondoñedo
29 de Xuño do 2018 ·
O Sindicato Labrego Galego apoiará a concentración que se convocou para este sábado, 30 de xuño, ás 12:00 na praza do Concello de Mondoñedo, en solidariedade coas persoas afectadas pola actividade da Louseira Veira do Río (PIVERI SL), nomeadamente os traballadores e traballadoras da empresa que non cobran e a Asociación de Afectadas polas Louseiras de Santa María Maior e Lindín. A maiores, dende o SLG faremos un chamamento á nosa afiliación para que apoie a protesta.
A mina de Touro-O Pino-Compostela recibirá con explosivos e maquinaria pesada os 3 millóns de persoas que entran cada ano por Lavacolla e o Camiño Francés
8 de Xuño do 2018 ·
O Sindicato Labrego Galego fai un chamamento á sociedade galega para que se mobilice contra o proxecto mineiro de Atalaya Mining en Touro polas graves consecuencias que tería para unha bisbarra con grande riqueza agrogandeira, para os recursos marisqueiros e pesqueiros da Ría de Arousa, e para a capital de Galiza e un das súas principais fontes de riqueza cultural e económica: o turismo e o Camiño de Santiago.
Xa podedes descargar a versión dixital do Fouce 319
30 de Maio do 2018 ·
Hai un mes que publicamos a edición impresa do Fouce 319. Dende aquela, fomos publicando algúns contidos inéditos como a entrevista á viticultora Laura Lorenzo, a crónica da viaxe da mocidade labrega a Euskadi, o informe da Dirección de Horta sobre o ano 2017 ou a axenda de traballo da Dirección da Carne. Ademais, ocupan a portada as actividades e mobilizacións desenvolvidas pola Secretaría das Mulleres nun mes de marzo que será difícil esquecer. Agora, xa podes descargar o Fouce 319 íntegro en versión dixital en bit.ly/Fouce319
O SLG presenta medio cento de alegacións contra o cambio do PXOM de Curtis apoiadas por familias labregas afectadas
29 de Maio do 2018 ·
A coordinadora do Sindicato Labrego Galego en Curtis, María Ferreiro, vén de rexistrar medio cento de sinaturas (en total 42), que representan outras tantas familias labregas, apoiando as alegacións contra os cambios no Plan Xeral de Ordenación Municipal (PXOM) que pretende levar adiante o goberno curtense, e que deixarían desprotexido o solo agrario e forestal.
O SLG alega contra o parque eólico de Ordes por usurpar máis de 6.000 hectáreas ás granxas da bisbarra
28 de Maio do 2018 ·
O Sindicato Labrego Galego vén de rexistrar, diante do Ministerio de Agricultura, un extenso documento de alegacións contra o parque eólico de Pobra, que afecta 6.670 hectáreas dos termos municipais de Mesía, fundamentalmente e, en menor medida, de Oza-Cesuras e Abegondo.
A praga da couza guatemalteca váiselle das mans a Medio Rural, chega a Muxía e ameaza a produción de Bergantiños
23 de Maio do 2018 ·
O 26 de marzo, o DOG publicaba unha resolución pola que se declaraba o Concello de Muxía como zona infestada pola couza guatemalteca, praga que afecta aos cultivos de pataca. Iso implica que en Muxía se implantarán as medidas que se aplicaron en 31 concellos da Mariña e Ferrolterra, entre as que se inclúen a prohibición de botar pataca e de comercializala. A maiores de Muxía, os concellos limítrofes terán que adoptar restricións e obrigas no cultivo da pataca como concellos tampón, ademais de informar á Xunta á hora de plantar.
Laura Lorenzo (Daterra Viticultores): "O Val do Bibei é unha das zonas con maior potencial vinícola de Galiza"
21 de Maio do 2018 ·
Aínda que naceu en Allariz, Laura Lorenzo veu a Manzaneda e ao Val do Bibei en 2004 e xa non volveu marchar. Dende que comezou a formarse como técnica en vitivinicultura hai case vinte anos, até agora, Laura atesourou experiencia, coñecementos e paisaxes que se plasman á perfección na rica diversidade de viños que elabora: sete etiquetas, vintecinco viñedos, incontables castes, varias zonas xeográficas e unha soa palabra para definilo todo: Daterra.
Un cento de familias gandeiras de Agolada asinan para pedir un prazo extraordinario nas bonificacións do IBI
21 de Maio do 2018 ·
Preto de un cento de familias gandeiras de Agolada, asesoradas polo Sindicato Labrego Galego, veñen de rexistrar hoxe, 18 de maio, un escrito no concello coas súas sinaturas no que se pide a apertura dun prazo extraordinario para poder solicitar as bonificacións no IBI correspondentes ao exercio do 2018 para as construcións das explotacións agrarias e gandeiras.
Crónica da viaxe da mocidade do Sindicato Labrego Galego a Euskadi para visitar proxectos agroecolóxicos
18 de Maio do 2018 ·
Do 5 ao 8 de marzo, un grupo de 16 mozos e mozas do Sindicato Labrego Galego percorreron Euskal Herria para coñecer de preto varios proxectos agroecolóxicos. A iniciativa estivo organizada conxuntamente con EHNE Bizkaia, VSF Justicia Social, e contou co financiamento da Consellaría de Medio Rural e do FEADER no marco PDR 2014-2020. Foron días moi intensos a nivel de experiencias e aprendizaxe dos que compartimos con vós neste Fouce unhas pequenas notas sobre os proxectos agroecolóxicos visitados.
contraMINAcción leva a súa campaña contra a mina de Touro e O Pino a cidades como Vigo, Ourense e Bos Aires
18 de Maio do 2018 ·
A plataforma contraMINAcción, Rede contra a Minaría Destrutiva de Galiza que agrupa 24 colectivos e plataformas, entre os que se inclúe o SLG, está a desenvolver un intenso traballo dende hai anos para informar á cidadanía do enorme impacto social e medioambiental que ten a minaría destrutiva en diversas localidades galegas. Nese traballo hai que enmarcar a actual campaña contra o proxecto San Rafael de extracción de cobre que pretende levar a cabo Atalaya Mining (Riotinto) nos municipios coruñeses de Touro e O Pino.
Campaña informativa e de alegacións contra a modificación do PXOM de Curtis que desprotexe o solo agrario e forestal
16 de Maio do 2018 ·
O Concello de Curtis ten en fase de exposición pública, até o 28 de maio, a modificación puntual nº 7 do seu Plan Xeral de Ordenación Municipal (PXOM) para facer as alegacións ou achegas que se consideren oportunas. O Sindicato Labrego Galego posiciónase contra esta modificación porque pretende suprimir todo o solo rústico de protección agropecuaria e case todo o solo rústico de protección forestal, que pasarían a ser solo rústico de protección ordinaria.
O SLG pide cambiar a ordenanza para bonificar o IBI en Agolada e a publicación dunha nova adaptada á realidade
15 de Maio do 2018 ·
O Sindicato Labrego Galego quere expresar a súa indignación pola maneira de proceder do Concello de Agolada na concesión de bonificacións do 95% no IBI para aqueles inmobles rústicos “indispensables para o desenvolvemento das explotacións agrícolas, gandeiras, ou forestais”.
A Dirección de Vacún de Carne do SLG prepara unha campaña para traballar na dignificación do sector
14 de Maio do 2018 ·
O pasado 19 de abril, o grupo de traballo da Dirección da Carne mantiña unha xuntanza en Compostela na que un dos principais temas trabados foi o deseño dunha campaña para poñer este sector no centro da axenda do Sindicato Labrego Galego.
O SLG interpela ao Catastro para saber se os erros masivos na revisión de Vilalba e Cospeito se dan en máis concellos
14 de Maio do 2018 ·
Do mesmo xeito que aconteceu en Vilalba o ano pasado, neste 2018 a veciñanza de Cospeito vén de recibir 400 notificacións nas que lles reclaman atrasos do IBI de 2016 a bens regularizados ese mesmo ano. Xa non abondaba cos prexuízos económicos do catastrazo -taxas de 60 euros na revisión de cada ben e o correspondente incremento do IBI-, senón que agora castigan aos e ás contribuíntes cunha carreira de obstáculos burocrática innecesaria motivada por erros administrativos.
O SLG pide á Seguridade Social que dea marcha atrás na obriga de telematizar todas as xestións para @s autónom@s
10 de Maio do 2018 ·
O pasado 6 de marzo, o Boletín Oficial do Estado (BOE) publicaba a Orde Ministerial ESS/214/2018 que modifica a Orde ESS/484/2013 reguladora do Sistema de Remisión Electrónica de Datos na Seguridade Social. Esta nova orde obriga a todos os traballadores e a todas as traballadoras que cotizan polo Réxime de Autónom@s -incluíndo as dos reximes especiais agrícola e do mar- a incorporarse á administración electrónica e xestionar de maneira telemática todos os trámites coa Seguridade Social relacionados coa afiliación, cotización e recadación das cotas, incluíndo a recepción de notificacións e comunicacións.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl uk gl en gl

text:
Medio Ambiente e Montes - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG denuncia a tentativa de arrasar o piñeiral da praia do Lago (Muxía), protexido polo Plan de Ordenación do Litoral
10 de Agosto do 2018 ·
O SLG constata o incumprimento xeneralizado das rozas de seguridade para protexer núcleos habitados dos lumes
9 de Agosto do 2018 ·
Aínda que o pasado 31 de maio expirou o prazo que daba a Xunta para rozar ou talar franxas de seguridade de 50 metros en torno a vivendas ou núcleos habitados, lonxe de terse cumprido o mandado estamos a comprobar que o único que temos a día de hoxe, en pleno mes de agosto e cos axentes forestais en folga indefinida para denunciar a precariedade das súas condicións laborais, é un incumprimento xeneralizado da norma.
O Sindicato Labrego apoia a concentración deste sábado das persoas afectadas polas louseiras en Mondoñedo
29 de Xuño do 2018 ·
O Sindicato Labrego Galego apoiará a concentración que se convocou para este sábado, 30 de xuño, ás 12:00 na praza do Concello de Mondoñedo, en solidariedade coas persoas afectadas pola actividade da Louseira Veira do Río (PIVERI SL), nomeadamente os traballadores e traballadoras da empresa que non cobran e a Asociación de Afectadas polas Louseiras de Santa María Maior e Lindín. A maiores, dende o SLG faremos un chamamento á nosa afiliación para que apoie a protesta.
A mina de Touro-O Pino-Compostela recibirá con explosivos e maquinaria pesada os 3 millóns de persoas que entran cada ano por Lavacolla e o Camiño Francés
8 de Xuño do 2018 ·
O Sindicato Labrego Galego fai un chamamento á sociedade galega para que se mobilice contra o proxecto mineiro de Atalaya Mining en Touro polas graves consecuencias que tería para unha bisbarra con grande riqueza agrogandeira, para os recursos marisqueiros e pesqueiros da Ría de Arousa, e para a capital de Galiza e un das súas principais fontes de riqueza cultural e económica: o turismo e o Camiño de Santiago.
O SLG alega contra o parque eólico de Ordes por usurpar máis de 6.000 hectáreas ás granxas da bisbarra
28 de Maio do 2018 ·
O Sindicato Labrego Galego vén de rexistrar, diante do Ministerio de Agricultura, un extenso documento de alegacións contra o parque eólico de Pobra, que afecta 6.670 hectáreas dos termos municipais de Mesía, fundamentalmente e, en menor medida, de Oza-Cesuras e Abegondo.
contraMINAcción leva a súa campaña contra a mina de Touro e O Pino a cidades como Vigo, Ourense e Bos Aires
18 de Maio do 2018 ·
A plataforma contraMINAcción, Rede contra a Minaría Destrutiva de Galiza que agrupa 24 colectivos e plataformas, entre os que se inclúe o SLG, está a desenvolver un intenso traballo dende hai anos para informar á cidadanía do enorme impacto social e medioambiental que ten a minaría destrutiva en diversas localidades galegas. Nese traballo hai que enmarcar a actual campaña contra o proxecto San Rafael de extracción de cobre que pretende levar a cabo Atalaya Mining (Riotinto) nos municipios coruñeses de Touro e O Pino.
O SLG denuncia a Erimsa diante da Fiscalía por unha actividade mineira presuntamente ilegal en Frades
9 de Maio do 2018 ·
O Sindicato Labrego Galego vén de presentar diante da Fiscalía unha denuncia contra a empresa Erimsa por levar a cabo actividades mineiras no concello de Frades sen que consten as licenzas preceptivas para poder levalas a cabo. Os feitos denunciados remóntanse ao outono de 2017, cando Erimsa fixo traballos extractivos dende o 27 de outubro na parcela 502, polígono 572, na parroquia fradense de Abellá.
SLG, ORGACCMM, FEG, Amigos da Terra e Frouma piden a Mesa dos Lumes para traballar nun Pladiga de consenso
27 de Abril do 2018 ·
O 26 de xuño de 2017, Amigos da Terra, Asociación Frouma, Federación Ecoloxista Galega (FEG), Organización Galega de Comunidades de Montes (ORGACCMM) e Sindicato Labrego Galego (SLG) abandonamos o Consello Forestal Galego como protesta para denunciar as prácticas de entorpecemento á participación dos colectivos neste órgano no que se debaten as políticas forestais da Xunta. Facíamolo porque nos facilitaron o borrador do Plan de Defensa contra os Incendios de Galicia (Pladiga 2017) dous días antes do consello (trátase dun documento complexo de 300 páxinas), como un texto xa consumado que non se deixou nin debater e a excasos días de comezar a campaña.
O SLG congratúlase da prohibición de neonicotinoides na UE pero advirte que aínda hai tóxicos letais para as abellas
27 de Abril do 2018 ·
O Sindicato Labrego Galego congratúlase da prohibición de tres insecticidas neonicotinoides na Unión Europea -clotianidina, imidacloprid e tiametoxam- que resultaban letais para as abellas e un serio perigo, polo tanto, para a biodiversidade.
22 de abril: Manifestación en Compostela en defensa do monte veciñal e un plan forestal para un medio rural vivo
10 de Abril do 2018 ·
O 22 de abril haberá unha manifestación en Compostela convocada pola Organización Galega de Comunidades de Montes (ORGACCMM) e apoiada, ademais de polo Sindicato Labrego Galego, por Fruga, CIG, Atrifoga, Asociación pola Defensa da Ría e Adega. O motivo da manifestación é a defensa do monte veciñal e en man común (MVMC) diante da revisión da lei que os regula e diante do novo plan forestal da Xunta. O lema da manifestación será “Pola defensa do MVMC, titularidade da veciñanza comuneira e por un Plan Forestal para un medio rural vivo”.
O SLG pídelle á Xunta unha alianza coas comunidades da Cornixa Cantábrica para derrogar o decreto de xurros
21 de Febreiro do 2018 ·
O decreto que prohibirá dentro dun ano o esparexemento de xurros para abonar prados é unha obriga inxusta e arbitraria que lle pasará unha factura millonaria ao sector lácteo e que, polo tanto, terá un fortísimo impacto económico na Galiza, onde temos a metade das granxas leiteiras do Estado e o 38% da produción. Quen non o cumpra, terá penalizacións nas axudas da Política Agraria Común (PAC), indispensables para a economía de miles de familias labregas.
A mina de Touro e O Pino ameaza o medio de vida de máis de 200 granxas cunha cabana gandeira de 5.000 reses
17 de Febreiro do 2018 ·
O proxecto de extracción de cobre que pretende levar a cabo Atalaya Mining nos concellos de Touro e O Pino supón unha grave ameaza medioambiental para a zona que, como xa temos analizado anteriormente, terá un forte impacto contaminante nos recursos hídricos de ambos concellos (ver bit.ly/MinaSanRafael)
O PP rexeita o plan de choque contra a Velutina e seguirá coas medidas que permitiron a invasión do 70% da Galiza
21 de Decembro do 2017 ·
Despois da intensa campaña que fixemos dende a Plataforma STOP Velutina para levar ao Parlamento de Galicia un plan de choque contra a avespa asiática, o Partido Popular acabou impoñendo a súa maioría absoluta, na sesión do 20 de decembro, contra as propostas non de lei presentadas por En Marea, BNG e PSOE neste sentido.
II Foro de Agroecoloxía: Compra pública de alimentos ou o que se podería facer con 3.000 millóns de euros
21 de Decembro do 2017 ·
Para rematar os texto sobre o II Foro Labrego de Agroecoloxía, incluímos este sobre o conversatorio que houbo na tarde do domingo, 29 de outubro, ao redor da compra pública de alimentos, que é un dos mellores xeitos, por parte das diversas administracións, de apoiar as producións ecolóxicas: mercándoas para fornecer hospitais, comedores escolares, restaurantes e cafetarías de institucións públicas, exército, centros penitenciarios, etc.
Plan Forestal de Galicia: a Consellaría de Medio Rural comeza a casa polo tellado...
20 de Decembro do 2017 ·
O pasado luns, 18 de decembro, celebrouse unha nova xuntanza do Consello Forestal de Galicia na que a conselleira de Medio Rural, Ángeles Vázquez, e o director xeral de Ordenación Forestal, Tomás Fernández Couto, presentaron a revisión do Plan Forestal de Galicia (PFG). Mentres a nosa equipa técnica está a estudar o documento, dende o Sindicato Labrego Galego queremos valorar a propia presentación do mesmo que se fixo por parte da Consellaría de Medio Rural e que, a nunha primeira impresión, semella que a revisión do PFG non vai mudar nada a política forestal da nosa terra.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl uk gl en gl

text:
A Dirección de Vacún de Carne do SLG prepara unha campaña para traballar na dignificación do sector - Sindicato Labrego Galego
A Soberanía Alimentaria, garantía de futuro
Contra a Lei de augas
A Dirección de Vacún de Carne do SLG prepara unha campaña para traballar na dignificación do sector
14 de Maio do 2018
O pasado 19 de abril, o grupo de traballo da Dirección da Carne mantiña unha xuntanza en Compostela na que un dos principais temas trabados foi o deseño dunha campaña para poñer este sector no centro da axenda do Sindicato Labrego Galego.
Os eixes fundamentais desta campaña serán tres:
Mostrar á cidadanía a importancia socioeconómica do sector da carne de vacún na Galiza para traballar na dignificación social do mesmo.
Denunciar a difícil situación pola que atravesa o sector, con baixos prezos, dificultade para comercializar as producións ou os ataques permanentes da fauna salvaxe. A maiores, tamén se poñerá o punto de atención noutras problemáticas relacionadas coa organización territorial na Galiza que afectan estas producións, como a perda progresiva de superficie agraria útil e, en consecuencia, as dificultades para traballar en extensivo.
Tamén se reclamará que as axudas públicas se utilicen para potenciar o sector e non para beneficiar a baixada de prezos ou os modelos de produción intensiva. Precisamente, as axudas deberían favorecer a extensificación e a conservación do medio natural.
A voltas coa fauna salvaxe
Un dos problemas nos que máis se afondou, pola súa gravidade, foi o da fauna salvaxe. Dende o grupo de trabalo da Dirección da Carne seguirase traballando na liña xa exposta diante dos grupos parlamentarios da oposición en Galiza na xuntanza mantida con eles o 28 de marzo: esixir que a Xunta sexa a responsábel civil subsidiaria dos danos causados pola fauna salvaxe e, en consecuencia, indemnice directamente calquera denuncia de ataque unha vez certificados os danos. Outra fronte de traballo ao respecto é a de obrigar aos tecores que cumpran coas súas obrigas como xestores da fauna salvaxe.
Axenda de traballo ateigada para 2018
Como tarefas concretas no sector do vacún de carne para desenvolver o devandito, o grupo de traballo marcou as seguintes tarefas na súa axenda:
Elaborar un informe propio do sector que recolla as súas principais problemáticas e a importancia económica e social do mesmo.
Elaborar unha carta de demandas, tanto inmediatas (fauna salvaxe, prezos, etc.) como a longo prazo.
Traballar estes documentos e informes directamente coa afiliación en asembleas comarcais.
Levar a campaña ás redes sociais e difundir socialmente estas problemáticas para obter máis apoios e repercusión.
Elevar mocións á Xunta con todas estes problemas a través dos concellos.
Outros temas tratados na xuntanza do grupo de traballo da Dirección da Carne foi o da necesidade de aumentar a frecuencia das xuntanzas deste órgano do SLG un mínimo de catro veces ao ano. Ademais, vaise estudar a posibilidade de organizar unha viaxe formativa no sector da carne de vacún no vindeiro outono para visitar granxas e proxectos en comunidades como Asturias ou Cantabria.
Imaxe de arquivo do grupo de traballo do sector do Vacún de Carne no marco do congreso sectorial que se celebrou o 11 de febreiro de 2017 en Guitiriz
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
O SLG presenta medio cento de alegacións contra o cambio do PXOM de Curtis apoiadas por familias labregas afectadas - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG presenta medio cento de alegacións contra o cambio do PXOM de Curtis apoiadas por familias labregas afectadas
O SLG presenta medio cento de alegacións contra o cambio do PXOM de Curtis apoiadas por familias labregas afectadas
29 de Maio do 2018
A coordinadora do Sindicato Labrego Galego en Curtis, María Ferreiro, vén de rexistrar medio cento de sinaturas (en total 42), que representan outras tantas familias labregas, apoiando as alegacións contra os cambios no Plan Xeral de Ordenación Municipal (PXOM) que pretende levar adiante o goberno curtense, e que deixarían desprotexido o solo agrario e forestal.
Días atrás, o SLG xa denunciara que a modificación nº 7 do PXOM de Curtis, de aprobarse, deixaría desprotexidos os solos rústicos de protección agropecuaria e forestal porque pasarían a ser solo rústico de protección ordinaria. Este cambio normativo implicaría que a Consellaría de Medio Rural deixaría de ser o organismo sectorial de referencia, podendo levarse a cabo actuacións e permisos de actividades de calquera tipo sen que Medio Rural puidese emitir ningún informe nin posicionarse de ningún xeito (+información en: bit.ly/pxomCurtis)
Tras visitar os domicilios das familias labregas curtenses nas últimas semanas, no SLG descubrimos con abraio que o concello, na campaña que levou a cabo para dar conta destes cambios normativos á poboación afectada, deu unha información moi deficiente, cando non errónea.
Dende o Sindicato Labrego Galego seguimos a insistir que o Concello de Curtis non pode levar a cabo estes cambios normativos porque atentan contra os intereses da maioría da poboación curtense, ligada dun xeito ou outro ao sector agropecuario, ao deixar indefensa a base territorial das granxas fronte aos intereses industriais.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl uk gl en gl

text:
Laura Lorenzo (Daterra Viticultores): "O Val do Bibei é unha das zonas con maior potencial vinícola de Galiza" - Sindicato Labrego Galego
A Soberanía Alimentaria, garantía de futuro
Contra a Lei de augas
21 de Maio do 2018
Aínda que naceu en Allariz, Laura Lorenzo veu a Manzaneda e ao Val do Bibei en 2004 e xa non volveu marchar. Dende que comezou a formarse como técnica en vitivinicultura hai case vinte anos, até agora, Laura atesourou experiencia, coñecementos e paisaxes que se plasman á perfección na rica diversidade de viños que elabora: sete etiquetas, vintecinco viñedos, incontables castes, varias zonas xeográficas e unha soa palabra para definilo todo: Daterra.
Ti non es orixinaria de Manzaneda. Como acabaches aquí?
En 2004, viñen traballar nunha adega que acababa de asentarse na zona. O proxecto de máis sona no Val do Bibei. Cheguei para formar parte do seu equipo, no que estiven até finais de 2012. Antes de chegar a Manzaneda, non a coñecía. Quedei abraiada con esta comarca que, ademais de ter alta montaña, conta con extensas ladeiras de ribeira. Pareceume asombrosa esta parte de Galiza, tan marcada pola emigración, o abandono e a pegada da falta de políticas para densenvolver o sector viticola. Persoalmente, penso que esta zona do Val do Bibei é unha das que ten maior potencial.
Por que tomaches a decisión de camiñar en solitario e fundar unha adega?
Por casualidade, sen premeditalo. A falta de relevo xeracional, mesturado co meu apego pola zona, pola terra e pola xente de aquí fixo que comezase un proxecto alugando e mercando viñas que pertencen ás familias veciñas. Asi que, co tempo, fíxose necesaria a adega. Os dous primeiros anos tivemos o apoio de Benigno e Puri, de Adega A Corga (Trives), que nos brindaron as súas instalacións para poder facer o viño. En 2016, conseguimos rehabilitar unha casa en Manzaneda, onde dende entón está a Adega Daterra Viticultores.
Ao non ser da zona, ¿foiche moi difícil acceder ao viñedo?
Foi doado. Polo de agora temos replantado as vides que foron morrendo. Xestionamos en total 6,5 hectáreas. En Manzaneda, 5,5 hectáreas espalladas por diferentes ladeiras; e a superficie restante en Portomourisco (Valdeorras).
Non adoitamos relacionar zonas de montaña como Manzaneda co cultivo da vide. Que características singulares ten a viticultura de montaña nesa bisbarra?
O que non adoitamos é, a nivel nacional, a asociar Manzaneda á vide e ao viño. Iso é porque, ao compartir o mesmo nome, asociamos esta zona coa alta montaña e coa estación de esquí. Pero nesta bisbarra o territorio é moi diverso e, consecuentemente, son moi diversos os microclimas e os posibles cultivos nas diferentes cotas. Na beira do río Bibei e os seus afluentes, en ladeiras e vales, as condicions para o cultivo son excelentes. A diversidade que ofrece unha orografía así, coa diversidade de solos, exposición, altura, etc., dá lugar á posibilidade de cultivar moitas castes diferentes, tanto de branco como de tinto, e dá como resultado viños con moi boas cualidades.
Que castes de uva traballas?
Tódalas que nos atopamos. En tinto, un 40% de Mencía, outro 40% de Mouratón, 15% de Garnacha Tintoreira, 4,5% Gran Negro e o resto Merenzao. En canto ás variedades brancas, temos un 50% de Dona Branca, 40% de Colgadeira (que probablemente sexa a que se coñece como Ratiño en Rías Baixas) e o resto de Godello e Palomino. Ademais, temos variedades que aínda non logramos clasificar, tanto brancas como tintas.
“Ao iniciar a relación cunha viña vella a realidade é desoladora”
Que tipo de agricultura practicas?
Ás veces non sei como chamarlle. Desgraciadamente, temos que lle poñer etiqueta como ecolóxica, agroecolóxica, biolóxica, etc, cando só nos limitamos a non envelenar a terra e os cultivos. Nese senso, cando iniciamos a relación cunha viña vella, a realidade é algo desoladora. Comezamos por retirar restos dalgún envase ou plástico, restos de madeira enferma. Estas parcelas veñen de sufrir a agresión do emprego de velenos que matan a microbioloxia e fan desaparecer tódolos seres vivos. Despois, vén a erosión e perda da materia organica. O traballo de rexeneración do chan é lento. Comezamos por aportar materia orgánica e microbiolóxica para poder restaurar a vida o antes posible, xa que os primeiros anos o cultivo é dificil polos desequilibrios que hai na terra. Poderiamos dicir que practicamos unha agroecoloxia rexenerativa.
“Temos as viñas adscritas a varias DOs, pero non certificamos en ningunha delas”
Como se traduce a singularidade destas terras nos viños que elaboras?
Tentamos que os viños respondan ao lugar. Temos as viñas estan espalladas por diferentes ladeiras e elaboramos viño branco e tinto, en función da orixe. Na adega, elaboramos as viñas e paraxes por separado, para entender e aprender cos viños, da súa evolución, etc. Á hora de embotellar, non o facemos a tan pequena escala, xa que para iso debemos consolidar aspectos. aCantos tipos de viño saen de Adega Daterra? No caso dos viños elaborados coas viñas que traballamos en Manzaneda, Val do Bibei, facemos mención a “viño da vila” e “viño do pobo”. Cando dicimos “viño da vila”, indicamos que as uvas veñen das viñas situadas en calquera das ladeiras da bisbarra de Manzaneda. Cando aludimos a “do pobo”, indicamos que as uvas proceden da ladeira do pobo nomedado. Así temos estes catro viños: Azos, da vila (Manzaneda, tinto); Azos, do pobo (Soutipedre, tinto); Erea, da vila (Manzaneda, branco); e Gavela, da vila (Manzaneda, branco). A maiores, traballamos viñedos en Portomourisco (Petín), onde apañamos uva para elaborar o tinto Casas de Enriba. Con uvas de Gollufre, Sampil e Mendoia (Trives, Amandi e Val do Bibei) facemos o tinto Portela do Vento. Temos tamén dous viños máis de viñedos en Fermoselle (Arribes del Duero, Zamora) co nome Camino de la Frontera. As viñas que traballamos están adscritas ás denominacións de orixe correspondentes. A adega non está certificada en ningunha delas. Trátase dunha decision persoal porque, nos primeiros anos, certificar resta demasiado tempo polas esixencias burocráticas; un tempo que, por desgracia, non temos.
“Os políticos de Galiza e do Estado están ao servizo do agronegocio”
No mundo de hoxe en día non abonda con facer un bo viño. Despois, hai que vendelo. Como está a resultar, no teu caso, o traballo da comercialización?
Esixe dedicación, coma todo. No noso caso, a venta non é merito noso: é mérito de toda a xente que está para e por nós e desexa beber os nosos viños. Somos ricos, temos un capital humano inmenso. Sen iso, nada é posible, coido.
Seica estás experimentando con materias alternativas para madurar os viños, como ámboas de cerámica en troques de pipos de madeira. Cales están a ser os resultados?
Para ter resultados precisamos tempo. O tradicional na zona eran cubas de carballo e de castiñeiro. Tamen estamos a ter contacto coas ámboas. O motivo é que son materiais naturais e porosos que permiten a evolución dos viños. Non temos respostas interesantes ainda, pero eu podo facer unha pregunta: Por que, nun país como Galiza, que adica amplo territorio ao cultivo da vide e á elaboracion do viño, xa non hai cubeiros nin toneleiros profesionais? Por que só se xestionan os montes de cara a abastecer ENCE, por exemplo? Por que a ninguén se lle ocorreu que para facer as cubas e as barricas, tendo os montes que temos, podiámolo facer nós? Por que nos seguen empuxando a emigar se vivimos nun país inmensamente rico?
Construír o teu medio de vida nunha zona de montaña, ¿implicou algún sacrificio persoal? Que dificultades atopa unha persoa nova coma ti á hora de apostar por vivir no rural?
Desgraciadamente, nestes últimos anos defínennos á xente do rural como xente valente, super muller, forte... Iso é porque o rural está olvidado, desartellado, e as poucas politicas que se fan son industriais, alienadas e non se adaptan ao territorio, ao potencial e ás súas xentes e culturas. Así que cuando queres levar un proxecto adiante, iso pasa case por autoescravizarte e por traballar moitisimo. Nin sequera temos unha estrada decente que artelle a comunicación entre os concellos veciños. Sempre tiven a mesma sensación e, ultimamente, agrávase: o rural do oriente ourensán foi esquecido hai moito e nunca tivo políticas que estivesen á altura. A pesares de ser moi duro e moi dificil vivir aquí, é moi fermoso.
Con este panorama, ¿hai sitio para máis persoas que se arrisquen a iniciar proxectos semellantes ao teu?
Claro que hai sitio! Non hai politicas e non hai vontade politica. Sinto moito se o que vou dicir é falta de respeto, pero o problema é que os politicos no cargo, tanto na Galiza coma no Estado, non están á altura. Máis ben están ao servizo do agronegocio industrial. E as politicas deberían ir adaptadas ao territorio. Ainda asi, só sabes se é posible intentándoo
Daquela, excuso preguntarche se hai suficientes apoios institucionais á viticultura. No teu caso foiche de utilidade algún tipo de axuda externa para poñer a andar Daterra?
As axudas non chegan a xente con necesidade real. Calquera axuda que solicites, nunca ten o requisito dun capital máximo como tope para poder acceder. Só con iso, as axudas irian parar a quen menos teñen. Isto é ben coñecido por todos. Eu solicitei varias, pero para a adega non tivemos. Só nos deron, recentemente, unha esmola de última hora para mercar unha máquinas.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl ceb gl fr gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl it gl gl gl gl gl gl gl gl gl gl gl gl gl gl gl gl gl gl gl gl uk gl en gl

text:
Agricultura - Sindicato Labrego Galego
A Soberanía Alimentaria, garantía de futuro
Contra a Lei de augas
Alerta na D.O. Valdeorras pola falla de seguros agrarios que cubran os danos do mildiu que está arrasando os viñedos
16 de Agosto do 2018 ·
A comarca de Valdeorras sufriu, neste 2018, un ataque de xeito masivo polo fungo mildiu, unha das pragas máis problemáticas e agresivas que poden afectar ao cultivo da vide. Aínda que os ataques por mildiu adoitan ser comúns noutras denominacións de orixe, ás que tamén están asolando este ano, en Valdeorras non é tan frecuente.
Xulio Rodríguez Bermúdez: “Unímonos para mellorar a calidade de vida e poder vivir deste oficio”
6 de Xullo do 2018 ·
Hai uns quince anos, entrevistabamos a un mozo Xulio Rodríguez (bit.ly/Xulio2003) que xa levaba dez anos de carreira profesional na explotación hortícola familiar, no barrio de San Pedro da Torre (Mondoñedo). Dende aquela, moito choveu, e na súa traxectoria viu de todo: dende a tentativa de crear un selo de calidade propio para a horta galega á constitución da SAT Labregos de Lugo, que é todo un exemplo de que, en temas como a comercialización, a unión fai a forza.
A praga da couza guatemalteca váiselle das mans a Medio Rural, chega a Muxía e ameaza a produción de Bergantiños
23 de Maio do 2018 ·
O 26 de marzo, o DOG publicaba unha resolución pola que se declaraba o Concello de Muxía como zona infestada pola couza guatemalteca, praga que afecta aos cultivos de pataca. Iso implica que en Muxía se implantarán as medidas que se aplicaron en 31 concellos da Mariña e Ferrolterra, entre as que se inclúen a prohibición de botar pataca e de comercializala. A maiores de Muxía, os concellos limítrofes terán que adoptar restricións e obrigas no cultivo da pataca como concellos tampón, ademais de informar á Xunta á hora de plantar.
Laura Lorenzo (Daterra Viticultores): "O Val do Bibei é unha das zonas con maior potencial vinícola de Galiza"
21 de Maio do 2018 ·
Aínda que naceu en Allariz, Laura Lorenzo veu a Manzaneda e ao Val do Bibei en 2004 e xa non volveu marchar. Dende que comezou a formarse como técnica en vitivinicultura hai case vinte anos, até agora, Laura atesourou experiencia, coñecementos e paisaxes que se plasman á perfección na rica diversidade de viños que elabora: sete etiquetas, vintecinco viñedos, incontables castes, varias zonas xeográficas e unha soa palabra para definilo todo: Daterra.
As condicións leoninas impostas polas grandes distribuidoras afogan o sector hortícola galego
10 de Maio do 2018 ·
Na última xuntanza da Dirección de Horta, Froita e Flor do Sindicato Labrego Galego, presentouse o informe sectorial do ano 2017 no que se fai unha análise que ten como elementos máis destacados a seca e os prezos. Respecto do primeiro tema, constatouse que na maioría das comarcas apenas se solicitaron axudas para a seca, polo que, tal e como denunciou o SLG no seu día, os fondos para paliar os danos pola escaseza de auga están moi mal orientados por parte da Consellaría de Medio Rural e non serven nin para compensar as perdas nin para prever crises semellantes no futuro.
"Resiliencia fronte a cambio climático", por Belén Fervenza, responsábel do Sector de Horta, Froita e Flor do SLG
21 de Marzo do 2018 ·
O ano que se foi, o 2017, ofreceunos unha cara nunca antes vista, cara que probablemente acabará sendo coñecida, por frecuente, para todas nós nun futuro non moi afastado. Será lembrado, polo de agora, coma o ano da seca e os lumes forestais. En moitos lugares de Galicia tivemos que sortear situacións até o de agora, inusuais. A falla de auga, xunto coas altas temperaturas, provocaron que a horta de inverno non puidese estar lista nas épocas que normalmente se fai, coas consecuencias que isto ten na economía e viabilidade dos nosos proxectos.
A adega da Rioxa Ramón Bilbao acapara o 21% das axudas á reestruturación e reconversión do viñedo en Galiza
19 de Xaneiro do 2018 ·
A Consellaría de Medio Rural publicou, o pasado 9 de xaneiro, a listaxe de persoas e empresas beneficiarias das axudas aos plans de reestruturación e reconversión da viña en Galicia de 2017. Dos 726.400 euros que se repartiron entre os 62 plans aprobados, unha adega da Rioxa, Ramón Bilbao, beneficiada con 156.706 euros, quedou co 21% do orzamento.
En marcha contra a avespa velutina: Concentración en Compostela reclama un plan de choque urxente
19 de Outubro do 2017 ·
A Marcha Stop Velutina, convocada pola Asociación Galega de Apicultura, partiu hoxe de Santiago de Compostela cunha concentración diante da Xunta de Galicia na que reivindicou á necesidade dun plan de choque urxente para frear o avance da Vespa velutina, que está poñendo en perigo o medio ambiente e a supervivencia das abellas. A Marcha estará por Asturias hoxe e mañán onde continuarán os actos en Luarca e Xixón, pasará o día 21 por Torrelavega na Feira Apícola de Cantabria e para rematar chegará a Euskadi, o domingo 22 en Vitoria e o 23 en Bilbao.
O SLG e a Rede Galega de Sementes opóñense ao imposto da industria á agricultura pola reutilización de grans
10 de Agosto do 2017 ·
O Sindicato Labrego Galego rexeita o convenio marco sobre reemprego de grans para sementeira, asinado recentemente polo Ministerio de Agricultura, a Asociación de Obtentores Vexetais (ANOVE, lobby da industria das sementes) e organizacións agrarias como UPA e Asaja.
O SLG esixe de Medio Rural apoio ás explotacións arrasadas pola sarabia en Xunqueira de Ambia e Vilar de Barrio
8 de Xullo do 2017 ·
De novo, o 6 de xullo, unhas fortes treboadas de sarabia arrasaron co traballo de toda unha campaña para moitas explotacións agrarias e familias labregas de Xunqueira de Ambía e Vilar de Barrio (Ourense). O 7 de xullo, un pleno extraordinario no Concello de Xunqueira solicitaba, por unanimidade, a declaración de zona de emerxencia para o municipio. E non é para menos, xa que a agricultura e a gandería constitúen o principal motor económico desta zona eminentemente rural, con grandes extensións de cultivos como trigo, cebada e pataca.
A Consellaría de Medio Rural exclúe as organizacións agrarias da comisión de seguimento da couza guatemalteca
29 de Xuño do 2017 ·
O obstrucionismo da Consellaría de Medio Rural ás organizacións agrarias está acadando límites intolerables para calquera sociedade democrática. Se o luns cinco colectivos abandonabamos o Consello Forestal polas prácticas entorpecedoras coas que a Xunta minimiza a participación dos axentes do sector neste órgano consultivo; mañá, 30 de xuño, constituirase a comisión de seguimento da couza guatemalteca (Tecia solanivora) excluíndo dela aos sindicatos do agro.
O SLG non asistirá aos premios do Ribeiro en solidariedade cos viticultores e as viticultoras afectadas polas xeadas
16 de Xuño do 2017 ·
O Sindicato Labrego Galego vén de enviar unha comunicación oficial ao Consello Regulador da Denominación de Orixe Ribeiro rexeitando asistir á sexta edición da cerimonia de entrega dos Premios do Ribeiro. O motivo de negarnos a participar neste evento, que se celebrará no mosteiro de San Clodio (Leiro) o 20 de xuño, é solidarizarnos cos viticultores e as viticultoras afectadas polos danos das xeadas e que están sufrindo un auténtico desamparo por parte das institucións, nomeadamente da Consellaría de Medio Rural.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl uk gl en gl

text:
A multitudinaria manifestación contra a mina de Touro O Pino na portada do Fouce 320, xa dispoñible na nosa web - Sindicato Labrego Galego
A Soberanía Alimentaria, garantía de futuro
Contra a Lei de augas
A multitudinaria manifestación contra a mina de Touro O Pino na portada do Fouce 320, xa dispoñible na nosa web
A multitudinaria manifestación contra a mina de Touro O Pino na portada do Fouce 320, xa dispoñible na nosa web
5 de Xullo do 2018
A multitudinaria manifestación que asolagou as rúas de Compostela contra a mina de Touro e O Pino ocupa o centro da portada do Fouce 320, que vén de saír do prelo e enviarase ás parroquias galegas ao longo da vindeira semana. Ademais, tratamos outros temas como o do parque eólico de Pobra, os debates ao redor da reforma da PAC, a campaña contra o PXOM de Curtis ou a denuncia das irregularidades de Erimsa.
En cuestións propias do agro, falamos da teima da Comisión dos Mercados e da Competencia por torpedear calquera iniciativa positiva para as granxas de leite, da creación dun novo grupo de traballo no sector do viño ou da notable participación da afiliación do SLG nos concursos de razas de gando autóctonas, con seis galardoados na Semana Verde de Silleda. Tamén lle fixemos unha ampla entrevista a Xulio Rodríguez Bermúdez, horticultor de Mondoñedo que compartiu con nós a interesante experiencia de cooperativismo e comercialización da SAT Labregos de Lugo. Todo isto e moito máis no Fouce 320 que xa podes descargar na icona que atoparás no remate desta páxina.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl uk gl en gl

text:
O SLG inicia unha campaña informativa sobre o catastrazo na Fonsagrada, Baleira e A Pastoriza - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG inicia unha campaña informativa sobre o catastrazo na Fonsagrada, Baleira e A Pastoriza
O SLG inicia unha campaña informativa sobre o catastrazo na Fonsagrada, Baleira e A Pastoriza
13 de Xullo do 2018
Cunha charla que tivo lugar no salón de actos co Concello da Fonsagrada, o Sindicato Labrego Galego iniciou esta semana unha campaña informativa sobre o catastrazo e as súas consecuencias que o levará tamén até Baleira e A Pastoriza.
A escolla destes concellos explícase porque na Fonsagrada e Baleira xa comezaron a chegar, tralo proceso de revisión catastral, as notificacións de cobro dos atrasos do IBI de 2013 a 2016. Pola súa banda, na Pastoriza están na última fase da regularización dos bens catastrais, polo que en breve terán que pasar pola mesma tesitura.
Ademais destas charlas, o SLG solicitará formalmente xuntanzas cos responsábeis de cada concello para tentar que a regularización catastral sexa o menos lesiva posible para as familias que viven no rural e, especialmente, para aquelas que teñen na agricultura ou na gandería o seu principal medio de vida. Nestes encontros pediráselle aos concellos a aplicación de medidas da súa competencia como:
Adquirir o compromiso de que non se cobren atrasos no IBI para construcións das explotacións agrarias e gandeiras.
Modificar as ordenanzas fiscais para que se apliquen as exencións e bonificacións máximas que permite a Lei de Facendas Locais para as vivendas do rural e as construcións agrarias. Particularmente, que se bonifiquen co 95% os bens inmobles adicados á actividade agrogandeira (téñase en conta que moitos destes bens comparten referencia catastral coa propia vivenda).
Para o Sindicato Labrego Galego, a revisión catastral -máis coñecida como catastrazo- está a ter, alí onde se desenvolve, un forte impacto negativo nas economías familiares: Ademais de ter que pagar unhas taxas de 60 € por cada ben regularizado, decotío establécense uns valores catastrais superiores ao valor real do inmoble, o que repercute nun incremento do IBI, feito que ten consecuencias indirectas como a perda de bolsas de estudos ou outro tipo de axudas polo incremento patrimonial da familia.
Ademais, moitas destas regularizacións de bens inmobles son inxustas, xa que moitas vivendas e instalacións agrarias que agora se “regularizan”, en realidade xa o estaban, pois no seu día se acolleron ao proceso de regularización acometido en aplicación da Disposición Transitoria 11a da Lei de Ordenación Urbanística e de Protección do Medio Rural de Galicia. Os procesos de obtención de licenza, ademais de demostrar a clara vontade de facer todo conforme á lei por parte das familias afectadas, tamén supuxeron gastos extraordinarios que non deberían repetirse.
En canto ás bonificacións que o Sindicato Labrego Galego pide para o IBI, trátase de competencias municipais que xa foron adoptadas por outros concellos eminentemente rurais e cun grande peso das actividades agrogandeiras na súa economía, como é o caso que nos ocupa. Así, concellos como Oza-Cesuras, Curtis, Melide, Touro, Frades, Riotorto, Ribeira de Piquin, Portomarin etc., xa teñen aplicado bonificacións no IBI aos inmobles vencellados á actividade agrícola.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl uk gl en gl

text:
Colexio de Logopedas e SLG preocupados pola denegación de axudas a alumnado con necesidade de apoio educativo - Sindicato Labrego Galego
A Soberanía Alimentaria, garantía de futuro
Contra a Lei de augas
Colexio de Logopedas e SLG preocupados pola denegación de axudas a alumnado con necesidade de apoio educativo
Colexio de Logopedas e SLG preocupados pola denegación de axudas a alumnado con necesidade de apoio educativo
27 de Xullo do 2018
Na pasada convocatoria foron numerosos os casos de nenos e nenas que, tras térselles concedido a axuda en anos anteriores, viron denegada a súa solicitude. Retirar este tipo de subvencións pode supór para moitos nenos e moitas nenas a perda de terapias moi importantes para o seu desenvolvemento
A Coruña, 23 de xullo de 2018. O Colexio Profesional de Logopedas de Galicia (CPLGA) e o Sindicato Labrego Galego (SLG) reuníronse para analizar os casos das numerosas denegacións de axudas para alumnos e alumnas con necesidade específica de apoio educativo convocadas polo Ministerio de Educación, Cultura e Deporte que se produciron na pasada convocatoria.
Dende hai anos, estas axudas contemplan dúas modalidades: axudas e subsidios dirixidos a alumnado con necesidade específica de apoio educativo derivada de discapacidade ou trastorno grave de conduta, e axudas para programas complementarios a alumnos e alumnas con necesidade específica de apoio educativo asociada a altas capacidades.
Ambos colectivos advirten que moitas das denegacións que se produciron na pasada convocatoria débense ao feito de que os/as solicitantes non teñen o recoñecemento de discapacidade e que esta circunstancia deixa fóra das axudas a grande cantidade de nenos e nenas con necesidade de apoio educativo que non teñen tal recoñecemento, pero si trastornos que afectan directamente ao seu desenvolvemento, como poden ser os trastornos específicos da linguaxe, trastorno por déficit de atención e hiperactividade ou a dislexia, entre outros.
A necesidade de intervención logopédica nestes casos é esencial dende o mesmo momento do diagnóstico, polo que a falla de apoio económico obriga a moitas familias a abonar integramente estas terapias ou , no peor dos casos, a prescindir delas.
Ademais, a realidade das familias do rural vese agravada xa que teñen que salvar outras dificultades na educación das súas fillas e fillos con necesidades especiais de apoio educativo como falta de servizos cercanos o domicilio, problemas de transporte ou largas distancias que deben percorrer para acudir a terapias.
Preocupa, especialmente, ao CPLGA y ao SLG o feito de que, na pasada convocatoria, se denegasen moitas becas a nenos e nenas que, en anos anteriores e co mesmo diagnóstico, fóronlles concedidas. As resolución de denegación aluden a que os nenos e nenas non cumpren os requisitos establecidos, cousa que lles estraña tendo en conta que a convocatoria non variou respecto a anos anteriores.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl uk gl en gl

text:
O SLG alega contra o parque eólico de Ordes por usurpar máis de 6.000 hectáreas ás granxas da bisbarra - Sindicato Labrego Galego
A Soberanía Alimentaria, garantía de futuro
Contra a Lei de augas
O SLG alega contra o parque eólico de Ordes por usurpar máis de 6.000 hectáreas ás granxas da bisbarra
O SLG alega contra o parque eólico de Ordes por usurpar máis de 6.000 hectáreas ás granxas da bisbarra
28 de Maio do 2018
O Sindicato Labrego Galego vén de rexistrar, diante do Ministerio de Agricultura, un extenso documento de alegacións contra o parque eólico de Pobra, que afecta 6.670 hectáreas dos termos municipais de Mesía, fundamentalmente e, en menor medida, de Oza-Cesuras e Abegondo.
Este parque está a ser promovido pola empresa Green Capital Power, cunha participación maioritaria no seu capital social dun fondo de investimento de Arabia Saudí, e coa presenza na súa dirección de Jesús Martín Buezas, xenro de Florentino Pérez, o presidente do Real Madrid.
Nas alegacións presentadas, o SLG denuncia que 8 dos 15 aeroxeneradores proxectados están a menos de 500 metros de núcleos rurais, incumprindo a distancia mínima que esixe o Plan Eólico de Galicia e a Lei 5/2017. En canto á superficie que pretende expropiar o proxecto, está a ser utilizada, na actualidade, con fins agrícolas, gandeiros, forestais e residenciais. A todos estes terreos, habería que engadir a execución de 7.500 metros de camiños dos que nin sequera se fixo informe de impacto ambiental no proxecto da empresa.
Nas alegacións do SLG, explícase que só no concello de Mesía hai 346 granxas de vacún, con 329 postos de traballo dados de alta na Seguridade Social. Están afectadas tanto granxas convencionais como ecolóxicas. Folga dicir que a gandería é un dos piares económicos fundamentais do concello de Mesía, especialmente a dedicada a produción de leite. A cercanía dos aeroxeneradores ás explotacións gandeiras, se estes chegan a implantarse, provocarían ruídos e ondas electromagnéticas que causarían estrés nas reses, o que incidiría negativamente na súa alimentación e produción final, podendo chegar a sufrir abortos, problemas de xestación, etc.
O feito de que o meirande dos terreos afectados sexan de uso agrícola e gandeiro diminuiría a base territorial das granxas e a súa viabilidade futura. Tamén hai unha parte considerable de terras que están dedicadas ao aproveitamento madeireiro, unha fonte de ingresos decotío complementaria e de grande importancia para moitas explotacións e empresas ligadas ao sector forestal.
Distancias ilegais de aeroxeneradores respecto a centros escolares e de saúde
Outra ameaza importante é as distancias ilegais de varios aeroxeneradores con respecto a núcleos de poboación. Cómpre pensar que un aeroxenerador ten unha torre de 97 metros aos que hai que engadir os 132 metros de diámetro das súas pas. En total: 165 metros de altura. Para evitar o impacto que provocan, o Plan Eólico de Galicia (2001) establece unha distancia mínima de 500 metros; cómpre ter en conta que este plan redactouse nunha época na que os aeroxeneradores que se instalaban tiñan unha potencia inferior a 1 MW (normalmente eran de 660 KW) e unhas dimensións considerablemente inferiores aos que se pretenden instalar neste proxecto, que superan os 3 MW.
Aclarado isto, non se entende como hai proxectadas a implantación dun aeroxenerador a 213 metros do CEIP de Visantoña (Mesía) e outro a 305 metros dun centro de saúde. Máis alá destes exemplos tan gráficos, están afectados por distancias ilegais de aeroxeneradores os seguintes núcleos: A Iglesia Vilanova, O Calexo, As Painceiras, Os Martices, O Pedrido, O Pousadoiro, A Telleira, Os Ferreiros, As Brañas, Os Carballiños, O Curro, A Cartiñeira, Sobrado, Gundián, O Campo, A Pobra e Muiño de Xan García.
Precisamente, as distancias esixidas pola lei, mesmo sendo o permisiva que é, fai que sexa imposible construír un parque eólico nesta zona da Galiza, xa que a dispersión poboacional e a distribución dos núcleos rurais non o posibilitarían.
Fragmentación dun megaproxecto, de Cerceda a Vilasantar, en varios pequenos
Máis alá destas evidencias, o Sindicato Labrego Galego tamén denunciou nas súas alegacións a pretensión de Green Capital Power de levar a cabo un macro-proxecto que presenta fragmentado en varios pequenos, uns seguidos dos outros, e que abranguerían unha franxa que vai dende Cerceda a Vilasantar. De feito, a este proxecto de Pobra, únenselle a unha banda e outra os proxectos de Gasalla e Monte Inxerio, Ardemil e Lavandeira, que afectarían outros termos municipais a maiores dos citados como Ordes, Oroso, Frades ou Vilasantar.
Para o Sindicato Labrego Galego, a Xunta non pode autorizar este proxecto eólico polo forte impacto negativo que tería na vida diaria das persoas afectadas e no principal medio de vida da zona, que é a gandería e a produción de leite. Cómpre lembrar que a franxa na que Green Capital Power pretende densenvolver o seu macro-proxecto xa está a sufrir unha forte presión de proxectos industriais como as extraccións mineiras a ceo aberto de Erimsa, a autoestrada de alta tensión de Red Eléctrica, ou a intensa contaminación por cinzas e choiva aceda que sofren pola cercanía da central térmica de Meirama. Por iso, ademais das alegacións presentadas contra o parque eólico de Pobra, tamén se está a traballar na oposición á tramitación doutros dous proxectos denominados Monte Inxerio (situado en Ordes no linde con concello de Cerceda) e o de Gasalla (no linde dos Concellos de Frades e Mesía).
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl gl uk gl en gl

text:
Xulio Rodríguez Bermúdez: “Unímonos para mellorar a calidade de vida e poder vivir deste oficio” - Sindicato Labrego Galego
A Soberanía Alimentaria, garantía de futuro
Contra a Lei de augas
6 de Xullo do 2018
Dende que falamos no ano 2003, supoño que cambiarían moitas cousas na túa maneira de traballar.
Dende aquela, construímos novas instalacións, como unha nave para traballar máis cómodos e un obradoiro para a elaboración de conservas que nos vén moi ben para hortalizas que che quedan sen vender cando temos picos de produción. Tamén investimos en maquinaria. Aínda que seguimos con 3.500 metros de invernadoiro, como ao principio, fixemos unha aposta forte polos cultivos no exterior, onde xestionamos 7 hectáreas contando leiras en barbeito e outras que dedicamos a abono verde.
E cantas persoas facedes falta para levar todo isto?
Na explotación traballamos a muller e máis eu e, a maiores, temos un traballador contratado a tempo completo. A maiores, contratamos traballo temporal para acometer campañas, como a recollida de grelo e do repolo, e meu pai tamén bota unha man sempre que pode.
Un dos principais cambios á hora de comercializar foi crear a SAT Labregos de Lugo.
A da comercialización era unha materia pendente. Na nosa casa sempre tivemos mentalidade de cooperativistas, pero foi complicado. Ao comezo, participamos na Asociación Hortamariña, pero por motivos como o envellecemento dalgunha persoa socia e a falla de relevo xeracional, a cousa non foi a máis. Foi coa chegada do goberno bipartito na Xunta, cando se apostou fortemente polo cooperativismo. A nosa idea inicial foi a de constituír unha cooperativa a nivel provincial. Nas primeiras xuntanzas, asistía xente dunha trintena de explotacións, pero despois fomos quedando menos até ficar os que fundamos a SAT Labregos de Lugo
Tiñades algunha referencia para levar a cabo o proxecto?
Á hora de constituírnos foi determinante ter coñecido outras experiencias nunha viaxe que fixemos a Bretaña no ano 2006. Alí, teñen grandes centros de acondicionamento e unha clara mentalidade cooperativista, e o seu exemplo animounos a facer algo semellante na Galiza para mellorar aspectos como a comercialización, a calidade de vida e, sobre todo, poder vivir deste oficio.
Cantas familias formades parte da SAT?
Actualmente, en Labregos de Lugo estamos cinco explotacións de Mondoñedo, A Pontenova, Guntín, O Corgo e Riotorto, e temos unhas instalacións comúns alugadas nesta última localidade.
Cada explotación mantén o seu funcionamento autónomo e as súas propias instalacións. Por desgraza, non estamos preto unhas das outras, polo que non é posible compartir maquinaria. A nosa unión é para comercializar,  e vendemos o groso das nosas producións a través de Labregos de Lugo.
O noso cultivo estrela é o repolo, tanto rizo como corazón de boi, que ocupa a metade das nosas producións. Ademais, cultivamos cebola chata do país. Ambos son cultivos que facemos en extensivo ao aire libre, do mesmo xeito que pataca, cabaza, leituga, porro, etc. En invernadoiro botamos xudía, tomate e berenxena.
E canta superficie xestionades entre as cinco?
Traballamos unha media de 6-7 hectáreas de cultivos ao aire libre por explotación. En total, unhas trinta hectáreas de cultivos. Apostamos polo cultivo en exterior porque os gastos son  menores, o traballo máis doado de mecanizar e as boas condicións climáticas nolo permiten. Das cinco explotacións da SAT, tres temos invernadoiros e non chegamos a xuntar 1 hectárea baixo plástico.
A quen lle vendedes a vosa produción?
Á propia rede que fornecemos dende a SAT, principalmente en Lugo cidade, na Mariña, Asturias e a dúas importantes cadeas de froitarías en Vigo e Pontevedra.
Ademais, temos unha relación moi estreita coa Cooperativa Horsal, do Salnés, que nos levou a comezos deste 2018 a integrarnos nela como socios. Así, parte da nosa produción vai a Cambados e se envasa como produto de Horsal, que vende directamente a grandes cadeas de distribución e supermercados.
“O libre mercado non funciona con bens perecedoiros como os alimentos”
Traballades par un mercado moi volátil, tanto en prezos como en tendencias de consumo. Como o enfrontades?
Nós tentamos que a nosa produción estea ben planificada en función da demanda. Sabemos que o consumo non é estable, que é moi estacional dependendo do clima. Con calor, consúmese máis tomate e leituga; con frío, máis repolo, grelos, porros ou cabaza.
Dentro desas variacións, nós como produtores podemos sentarnos nunha mesa para planificar cada campaña. E unha vez planificada, repartímonos o traballo entre as persoas socias. A nós demándannos calidade, pero tamén garantías de subministro. As grandes cadeas, cando mercan, queren poder ofertar durante uns meses un determinado produto, e unha explotación a nivel individual non pode asumir eses compromisos. Para asumir compromisos de comercialización hai que ter un mínimo de volume e estarmos unidos.
Estades contentos cos prezos que percibides?
A nosa política é que os clientes nos garantan uns prezos estables aos socios. Cómpre ter en conta que o mercado hortícola é cambiante e os prezos flutúan. Nós pactamos co cliente un prezo de referencia, no que tentamos que se cubran os custes, e mantémolo durante toda a campaña, de maneira que hai épocas nas que perdemos nós e outras nas que perde o cliente, dependendo das flutuacións.
Preferimos esta estabilidade, con acordos previos sobre o volume de produción e o prezo para toda a campaña, que non andar subindo e baixando co libre mercado.
aAo final, estades facendo un traballo de negociación que lle debería corresponder a unha mesa sectorial ou á Xunta
Xa que a administración e as grandes cadeas de distribución non están polo labor de sentar nunha mesa para chegar a acordos, decidimos tomar a iniciativa e facelo nós mesmos.
Non entendo unha horticultura que non estea planificada. É inasumible facer plantacións, co custe que teñen, sen saber onde vas colocar despois a produción. O libre mercado non funciona con bens perecedoiros como os alimentos. Se produces outro tipo de artigo, se non o vendes, almacénalo; pero se non vendes as hortalizas, tes que enterralas ou doalas ao banco de alimentos. Non hai alternativa.
Cres que a Administración podería facer algo máis para apoiar a comercialización de produtos labregos?
Hai moitas medidas que se poderían facer e que serían moi beneficiosas. Empezando pola compra pública de alimentos para fornecer hospitais, escolas, etcétera.
Outro tema clave é o da etiquetaxe. As nosas hortalizas te-ñen trazabilidade, rexistro sani- tario, certificación externa, etc. Pero iso non serve de nada de cara aos consumidores e consumidoras porque a etiquetaxe é fraudulenta. Entra moito produto de fóra que se envasa na Galiza baixo marcas en galego e coa orixe real en letra moi pequena, de maneira que se engana a quen merca. Debería ser obrigatorio que figurase en letra visible e lexible a orixe do produto.
“O control da couza guatemalteca pola Xunta deixa moito que desexar”
Vivides na zona cero da couza guatemalteca. Como vos afectaron as prohibicións?
Tanto a Labregos de Lugo, como a nivel particular, afectounos dun xeito grave, xa que a pataca era un dos nosos principais produtos. Antes da crise, nós cultivabamos tres hectáreas de pataca. Foi un dos cultivos que máis traballamos na SAT para diferencialo: investimos cartos nunha marca, en envases, caixas rotuladas, márketing, etc. Mesmo acababamos de mercar unha carreta con volteador para a pataca na que investimos 10.000 € que agora quedará parada. Levabamos dez anos traballando o tema e tiñamos xa un mercado consolidado, mantendo un prezo digno e estable. Na nosa explotación, a pataca supuña o 20% dos ingresos.
Cres que Medio Rural fixo unha boa xestión da crise?
Todo o contrario. A maneira de xestionar a crise foi mala. Non souberon anticiparse e impuxeron a prohibición cando moita pataca xa fora plantada. Andaron a bandazos, improvisando sobre a marcha: non houbo ningunha reunión previa, non sentaron falar coa xente do sector para analizar cal era a mellor maneira de actuar. Fíxose todo por imposición.
E iso en que se traduciu no voso caso?
Nós non levamos nin un céntimo de indemnización. O ano que se prohibiu a plantación, xa non chegamos plantar. Tivemos que rexeitar a semente que tiñamos encargada e trocar os cultivos. Soubemos movernos, pero perdemos un traballo de dez anos para consolidar unha marca e un mercado. Agora, o que deixamos de vender están a vendelo outros provedores, polo que será moi difícil recuperar ese mercado.
Ademais, aínda que levanten a prohibición, sempre che quedará o temor de que ao cabo dun tempo se volva atopar couza e che volvan prohibir plantar. Hai xente que ten esperanzas de que en 2019 permitan de novo botar patacas, pero eu desconfío. As medidas que se están a tomar son insuficientes. Aquí sabemos que hai xente que segue plantando patacas ás agachadas. O seguimento e control que fai Medio Rural deixa moito que desexar.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
O Sindicato Labrego Galego crea unha Coordinadora de cara a constituír a súa Secretaría das Persoas Xubiladas - Sindicato Labrego Galego
A Soberanía Alimentaria, garantía de futuro
Contra a Lei de augas
O Sindicato Labrego Galego crea unha Coordinadora de cara a constituír a súa Secretaría das Persoas Xubiladas
O Sindicato Labrego Galego crea unha Coordinadora de cara a constituír a súa Secretaría das Persoas Xubiladas
7 de Xullo do 2018
O Sindicato Labrego Galego celebrou hoxe, 7 de xullo, unha asemblea en Lugo na que creou unha Coordinadora que guiará o proceso para constituír, no seu vindeiro congreso, a que será a Secretaría das Persoas Xubiladas, un órgano dentro da organización sindical que centrará o seu traballo naquelas cuestións propias deste sector da afiliación.
Inicialmente, serán responsábel e vicerresponsábel desta Coordinadora Olga Otero Gómez, de Arcos (Chantada); e Cándido Iglesias Turnes, de Cabana (A Baña). Xunto a estas dúas persoas, estarán tamén na Coordinadora Cruz Valle, Carme Veiga, Rosario Villadóniga, Jorge Pacio e Araceli Pillado; estando previstas novas incorporacións nas asembleas comarcais que se irán desenvolvendo nos vindeiros meses.
Previamente á elección desta coordinadora, houbo unha palestra na que se analizou a fondo a problemática das pensións como unha das cuestións centrais nas que terá que traballar, a Secretaría das Persoas Xubiladas do SLG. Isabel Vilalba Seivane, secretaria xeral do SLG, foi a primeira en intervir, destacando o peso cada vez maior que están a ter as persoas xubiladas, tanto na sociedade galega en xeral, como na propia organización sindical. De feito, hoxe en día o 25% da poboación está xubilada, e estímase que, en 2031, esa porcentaxe chegará ao 33%. De aí que sexa moi necesario crear un espazo de participación a estas persoas no seo do SLG, porque a súa achega, por experiencia e capacidade, segue a ser fundamental.
A seguinte intervención foi a do escritor, mestre e sindicalista, Xabier Pérez Davila, que explicou brevemente o funcionamento do sistema público de pensións e subliñou as cinco principais ameazas que se cernen sobre el: as pensións son moi baixas, con 4 millóns de persoas que perciben unha paga inferior ao salario mínimo interprofesional (735'90 €); o propio sistema de pensións reflicte a desigualdade de xénero que se dá no mundo laboral, cunha pensión media para os homes de 1.250 € fronte aos 800 € que cobran as mulleres; tamén existe unha desigualdade territorial ao termos na Galiza unha pensión media de 898 €, fronte aos 1.078 € da media estatal e os 1.271 € da Comunidade de Madrid; e, finalmente, é previsible que todo vaia a peor se, tal e como agora, tralas últimas reformas, as pensións só se incrementan un 0'25% anual en troques de subir o IPC, e segue a haber déficit na recadación da Seguridade Social. A única solución fronte a estes problemas é a mudanza das políticas, especialmente en áreas como a reforma laboral ou a recadación de impostos. Un dos exemplos que puxo Davila ao respecto é que, se o Estado Español recadase unha media de impostos igual á da UE podería ingresar 81.000 millóns de euros adicionais aos que recada agora.
En canto a Victoria Portas, coordinadora do Movemento en Defensa das Pensións (Modepen), centrou a súa intervención en analizar a discriminación que sofren os labregos e as labregas co actual sistema de pensións. En 2007, os traballadores e traballadoras que cotizaban pola Seguridade Social Agraria pasaron ao Réxime de Autónom@s; ese ano, na Galiza cotizaban 200.000 persoas pola Agraria, pero só 36.000 pasaron a facelo como autónom@s. Portas denunciou que o meirande das persoas que deixaron de cotizar foron mulleres labregas, xa que as familias non podían asumir o aumento do custe da Seguridade Social. Hoxe en día, a media das pensións labregas están por baixo da pensión mínima entre un 13 e un 15%, o que fai que moitas persoas que traballaron toda a vida na agricultura, ao xubilarse sigan traballando porque a pensión non lles chega para subsistir. Unha das consecuencias disto, denunciou Victoria Portas, é que o índice de sinistralidade no agro se disparase dende 2011.
A eurodeputada Lidia Senra falou, pola súa banda, das reformas que se están a facer na Unión Europea, centrando a súa intervención no chamado Sistema Paneuropeo de Pensións, que pretende regular o mercado comunitario dos sistemas de pensións privados. Senra denunciou que este sistema pretende financiarse a través de incentivos fiscais nos diversos estados da UE, o cal repercutirá no descenso da recadación de impostos e, polo tanto, nos orzamentos públicos. Ademais, criticou a europarlamentaria, isto incidirá nas desigualdades sociais porque favorecerá sempre ás persoas con maior poder adquisitivo, que serán as que poderán contratar plans de pensións privados complementarios.
A única solución a todas estas problemáticas, coincidiron as relatoras, non está en apoiar os plans de pensións privados; senón en apostar fortemente polo Sistema Público de Pensións para melloralo e tentar minimizar as fendas que, na actualidade, o fan tan desigual e inxusto: a fenda territorial (as pensións galegas son máis baixas), de xénero (as pensións das mulleres máis baixas cás dos homes) e profesional (as pensións labregas máis baixas có resto das profesións).
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


langs: gl gl gl gl gl gl gl gl gl gl gl pt gl gl ca gl gl gl gl gl gl gl gl fr gl es gl lt gl gl gl gl gl gl uk gl en gl

text:
contraMINAcción leva a súa campaña contra a mina de Touro e O Pino a cidades como Vigo, Ourense e Bos Aires - Sindicato Labrego Galego
A Soberanía Alimentaria, garantía de futuro
Contra a Lei de augas
contraMINAcción leva a súa campaña contra a mina de Touro e O Pino a cidades como Vigo, Ourense e Bos Aires
contraMINAcción leva a súa campaña contra a mina de Touro e O Pino a cidades como Vigo, Ourense e Bos Aires
18 de Maio do 2018
A plataforma contraMINAcción, Rede contra a Minaría Destrutiva de Galiza que agrupa 24 colectivos e plataformas, entre os que se inclúe o SLG, está a desenvolver un intenso traballo dende hai anos para informar á cidadanía do enorme impacto social e medioambiental que ten a minaría destrutiva en diversas localidades galegas. Nese traballo hai que enmarcar a actual campaña contra o proxecto San Rafael de extracción de cobre que pretende levar a cabo Atalaya Mining (Riotinto) nos municipios coruñeses de Touro e O Pino.
Neste senso, contraMINAcción está a organizar actos nos que se proxecta o documental producido por Nós TV e dirixido por Xosé Antón Bocixa “A ameaza do cobre”, e nos que persoas e colectivos afectados comparten a súa testemuña cos e coas asistentes. Desta maneira, contraMINAcción organizou proxeccións e palestras en Lugo e Muimenta (Lugo) e, para a semana que vén, o xoves 24 de maio, fará outro tanto en Ribeira, Vigo e Ourense, co apoio nesta última cidade de Cine Clube Padre Feijóo e Sustinea. A maiores, estanse a preparar proxeccións e palestras en Arzúa, Melide e mesmo en Bos Aires (Arxentina).
Con esta campaña, a rede contraMINAcción dá continuidade ao seu compromiso de informar á cidadanía e poñer todos os medios ao seu alcance para deter este proxecto mineiro que ameaza con arrasar unha rica e extensa zona gandeira. Así o fixo con varias charlas informativas, en setembro de 2017, para dar a coñecer á veciñanza as consecuencias do proxecto mineiro; ou elaborando as alegacións e poñéndoas a disposición dos veciños e veciñas para que puidesen presentalas contra o proxecto mineiro en outubro dese mesmo ano.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística


text:
O Sindicato Labrego apoia a concentración deste sábado das persoas afectadas polas louseiras en Mondoñedo - Sindicato Labrego Galego
A Soberanía Alimentaria, garantía de futuro
Contra a Lei de augas
O Sindicato Labrego apoia a concentración deste sábado das persoas afectadas polas louseiras en Mondoñedo
O Sindicato Labrego apoia a concentración deste sábado das persoas afectadas polas louseiras en Mondoñedo
29 de Xuño do 2018
O Sindicato Labrego Galego apoiará a concentración que se convocou para este sábado, 30 de xuño, ás 12:00 na praza do Concello de Mondoñedo, en solidariedade coas persoas afectadas pola actividade da Louseira Veira do Río (PIVERI SL), nomeadamente os traballadores e traballadoras da empresa que non cobran e a Asociación de Afectadas polas Louseiras de Santa María Maior e Lindín. A maiores, dende o SLG faremos un chamamento á nosa afiliación para que apoie a protesta.
En palabras do responsábel comarcal do SLG na Mariña, Iván Rodríguez Lombardero, “o caso de PIVERI SL é paradigmático. Tras case quince anos funcionando á marxe das disposicións, tiveron que ser as persoas afectadas quen se moveron para pedir que se cumpra, cando menos, o pagamento da terra expropiada. Pero nin iso. A louseira mantén débedas coas persoas traballadoras, incumpre os termos da declaración de impacto ambiental, destrúe pistas de titularidade municipal, etc. E que fan as administracións diante destes atropelos? Concederlle á empresa subvencións que dobran o importe das sancións que se lle impoñen polas infraccións cometidas”.
“Esta minaría non é sustentable”, explica Iván Rodríguez, “e non o é, en grande medida, polo desleixo das administracións, que permiten o reiterado incumprimento das leis, dos regulamentos, dos plans de explotación, dos plans de restauración, dos plans de traballo, das normas municipais, das resolucións administrativas e mesmo, xa en último termo, dos precintos das explotacións. E como exemplo de todo isto, a Louseira Veira do Río”
Dende o SLG, demandamos que se cumpra a lei. Nin máis nin menos. E, entre outras cousas, que as terras agrarias poidan volver selo tralo aproveitamento dos recursos mineiros. Unha década de explotación non pode compensar a perda de séculos de aproveitamento agrario nin hipotecar o rendemento agrícola desas terras para as futuras xeracións.
Sindicato Labrego Galego © 2008
Subvencionado pola Presidencia da Xunta de Galicia. Secretaría Xeral de Política Lingüística